На основу члана 11. и члана 32. став 1. тачка 1) Закона о локалној самоуправи („Сл. гласник РС'', бр. 129/07, 83/14 – др. закон, 101/16 – др. закон, 47/18 и 111/21 – др. закон) и члана 155. Статута општине Влaдимирци („Сл. лист града Шапца и општина Богатић, Владимирци и Коцељева“, бр. 6/19 и 12/21), Скупштина општине Владимирци, на седници одржаној данa 30.05.2025. године, по претходно добијеном мишљењу министарства надлежног за систем локалне самоуправе, броj 002187641 2025 14800 012 001 020 002 од 19. маја 2025. године, донела је

**ОДЛУКУ**

**О ИЗМЕНАМА И ДОПУНАМА СТАТУТА ОПШТИНЕ ВЛАДИМИРЦИ**

**Члан 1.**

УСтатуту општине Владимирци („Службени лист града Шапца и општина Богатић, Владимирци и Коцељева“, бр. 6/19 и 12/21), у члану 46. у ставу 1. после речи: „Савет за младе,“ додају се речи: „Савет за здравље,“.

**Члан 2.**

Назив члана 49. мења се и гласи: **„Састав, мандат и избор Савета за младе“**.

У члану 49. после става 2. додају се четири нова става који гласе:

„Председника и чланове Савета за младе бира Скупштина општине на предлог председника Општине, председника Скупштине општине, одборничких група, месних заједница, удружења грађана, омладинских организација и удружења, школа и других јавних служби.

Скупштина општине бира чланове Савета за младе из састава грађана, стручњака, представника удружења, представника школа и других јавних служби водећи рачуна о равноправности полова и заступљености припадника националних мањина у национално мешовитим срединама.

Најмање половину чланова Савета за младе чине млади узраста од 15 до 30 година који су активностима и поступцима значајно афирмисали позитивну улогу и значај младих у локалној заједници, односно који су добитници школске, факултетске, научне односно друге награде од значаја за различите области интересовања младих.

Остале чланове Савета за младе бира Скупштина општине под условом да поседују вишегодишње искуство у раду са проблемима младих, доказану стручност односно да су активно учествовали у већем броју активности од важности за младе.“

**Члан 3.**

Назив члана и члан 50. мењају се и гласе:

**„Савет за здравље**

**Члан 50.**

Скупштина општине образује Савет за здравље, који има председника и четири члана.

За обављање појединих стручних послова за потребе Савета, могу се ангажовати и друга физичка и правна лица.

Актом о образовању Савета за здравље општине Владимирци, одређују се мандат, задаци, начин рада и друга питања од значаја за рад савета.“

**Члан 4.**

Назив члана и члан 67. мењају се и гласе:

**„Помоћник председника Општине**

**Члан 67.**

Председник Општине може да има једног помоћника који обавља послове из појединих области (економски развој, урбанизам, примарна здравствена заштита, заштита животне средине, туризам, пољопривреда, комуналне делатности и развој месних заједница).

Помоћник председника Општине покреће иницијативе, предлаже пројекте и даје мишљења у вези са питањима која су од значаја за развој Општине у областима за које је постављен и врши и друге послове по налогу председника Општине.

Председник Општине поставља и разрешава помоћника, који обавља послове најдуже док траје дужност председника општине.

Помоћник председника Општине поставља се у Кабинету председника Општине.“

**Члан 5.**

У члану 68. став 1. реч: „седам“ замењује се речју: „пет“.

**Члан 6.**

У члану 96. реч: „грађанске“ замењује се речју: „народне“.

**Члан 7.**

Назив члана и члан 97. мењају се и гласе:

**„Народна иницијатива**

**Члан 97.**

Народном иницијативом грађани предлажу доношење, измену, допуну или престанак важења статута, других прописа и општих аката из надлежности скупштине општине и подносе друге предлоге у складу са Уставом, законом и статутом општине.

Народна иницијатива може се поднети у облику:

1. општег предлога за доношење, измену, допуну или престанак важења одговарајућег акта или за решавање одређеног питања, с тим да се из предлога јасн виде правци промена, односно решења које се предлаже (општа иницијатива), или
2. конкретног предлога за доношење, измену или укидање одговарајућег акта, са израђеним предлогом правног акта и образложењем (конкретизована иницијатива).

Општи и конкретизован предлог може бити поднет и ради спровођења рефедендума, с тим што се у предлогу обавезно наводи и предлог референдумског питања са понуђеним одговорима.

Ради остваривања народне иницијативе грађани образују иницијативни одбор од најмање три члана који имају бирачко право, који формулише предлог, потписује га и подноси скупштини надлежној за доношење ака, односно за решавање питања, ради обавештавања и верификације предлога.

Председник скупштине којој је иницијативни одбор поднео предлог утврђује да ли је предлог формулисан у складу са законом и да ли се односи на питања из надлежности скупштине, а ако јесте, обавештава о томе иницијативни одбор у року од 15 дана (верификација предлога).

Уколико услови нису испуњени, оставља се накнадни рок, од 15 дана како би се недостаци отклонили.

У случају да верификациони одбор остане при предлогу, а председник скупштине сматра да исти није формулисан на начин предвиђен законом или се не односи на питања из њене надлежности, дужан је предлог уврстити на дневни ред прве наредне седнице, о чему се обавештава иницијативни одбор.

Иста може одлучити да верификује или одбаци поднети предлог, а председник скупштине обавештава иницијативни одбор о одлуци скупштине у року од седам дана од дана доношења одлуке.

По добијању обавештења о верификацији предлога, иницијативни одбор може отпочети са прикупљањем потписа, а дужан је да прикупљање потписа оконча и листу потписника поднесе скупштини најкасније у року од 90 дана од дана добијања обавештења, након чега се иста проверава.

Када се утврди да је листа потписника народне иницијативе сачињена у скалду са законом и да је прикупљен довољан број потписа, председник скупштине у року од 7 дана о томе обавештава иницијативни одбор.

Скупштина општине дужна је да о предлогу садржаном у покренутој народној иницијативи одлучи на првој наредној седници односно најкасније у року од 90 дана од дана покретања народне иницијативе.“

**Члан 8.**

Члан 102. мења се и гласи:

**„Члан 102.**

Референдум се расписује ради изјашњавања грађана о предлогу акта, о потврђивању усвојеног акта или о питању од општег значаја.

Скупштина општине је дужна да донесе одлуку о расписивању референдума о питању за које је одређено да о њему одлучују грађани референдумом.

Захтев за расписивање референдума о питању из надлежности скупштине, може да поднесе већина од укупног броја одборника скупштине општине.

Скупштина општине је дужна да распише референдум на захтев најмање 10% бирача који имају пребивалиште на територији општине.

Скупштина може расписати референдум о питању од ширег значаја из своје надлежности ради прибављања мишљења грађана о одлуци која треба да буде донета у вези са тим питањем.

Одлука о расписивању референдума објављује се у „Сл. листу града Шапца и општина Богатић, Владимирци и Коцељева.“

Референдум се мора одржати најраније 45, а најкасније 60 дана од дана расписивања референдума.

Органи за спровођење референдума су надлежна изборна комисија и гласачки одбор, предвиђени у складу са законом.

Надлежна комсија је дужна да у року од 20 дана од дана расписивања рефрендума усвоји акт којим грађанима пружа објективне информације о питању, однсоно акту о коме се одлучује референдумом и да га објави на начин предвиђен законом.

Питање о коме се грађани изјашњавају на референдуму мора бити изражено јасно и недвосмислено, тако да се на њега може одговорити речју „за“ или „против“, односно речју „да“ или „не“, а не сме бити изражено тако да даје предност или сугерише један од могућих одговора.

Гласачки листић за изјашњавање на референдуму садржи: ознаку врсте рефрендума, датум одржавања референдума, питање о коме грађани треба да се изјасне на референдуму, речи „за“ и „против“, односно „да“ и „не“, штампане једна поред друге, упутство о начину гласања и отисак печата органа који спроводи референдум.

Ако су грађани на референдуму донели одлуку против потврђивања акта односно питања које је било предмет изјашњавања, о том акту, односно питању не може се поново одлучивати на референдуму у року краћем од четири године од дана одржавања референдума.“

**Члан 9.**

Назив члана и члан 103. мењају се и гласе:

**„Предмет референдума на територији општине**

**Члан 103.**

На референдуму који се расписује за територију општине или за њен део грађани одлучују о питањима за која је то статутом одређено, као и о питањима из надлежности скупштине општине за која то одлучи скупштина, а на захтев већине од укупног броја одборника или на захтев најмање 10% бирача који имају пребивалиште на територији јединице локалне самоуправе.“

**Члан 10.**

Ова одлука ступа на снагу осмог дана од дана објављивања у „Службеном листу града Шапца и општина Богатић, Владимирци и Коцељева.“

**СКУПШТИНА ОПШТИНЕ ВЛАДИМИРЦИ**

Број: 003194751 2024 07936 001 000 000 001 од 30.05.2025. годинe

**ПРЕДСЕДНИК СКУПШТИНЕ**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

***Раде Ковачевић***